22ste KKNK propvol kuns | News24
22ste KKNK propvol kuns
By die KKNK se 22ste bestaansjaar is daar nuwighede, hoogtepunte en bekendes wat feesgangers die kans gaan gee om die kunste voluit te geniet in die hart van die Klein Karoo.
Van die hoogtepunte is die Zoid Afrika Afskopkonsert, die Uitkampteater en Heidi, 'n musiekblyspel. Die fees word vanaf 24 tot 30 Maart gehou oor Paasnaweek en dit val binne die nasionale skoolvakansie.
"Ons bou voort op die wenresep van die afgelope twee dekades, om aan besoekers 'n egte KKNK-ervaring te bied. Soos tye verander, pas die fees ook aan. Feesgangers kan dus verskeie nuwighede by die KKNK verwag," sê Rhodé Snyman, uitvoerende hoof van Kunste Onbeperk, aanbieder van die KKNK.
Volgens Snyman is Uitkampteater een van die nuwe konsepte wat aangebied word. "Dit is 'n lekker projek, waar kortkuns soos nog nooit vantevore ervaar kan word nie."
Die KKNK bied 'n wye spektrum vermaak, van klassieke teater en komedies, tot optredes deur van die land se grootste musieksterre. Die Rivierbuurt, met sy familie-vriendelike atmosfeer, beloof om hope pret vir almal te wees wat deur die hekke stap.
Produksies soos Die Huis van Bernarda Alba, met onder andere Antoinette Kellermann en Die Afrikaansvatter, met HemelBesem en Coenie de Villiers, is produksies wat feesgangers gerus kan gaan kyk.
Snyman sê die feeskantoor is 'n miernes van bedrywigheid met feesgangers wat hul kaartjies wil verseker en die verblyfkantoor gons met feesgangers wat op soek is na verblyf.
Die volledige program is beskikbaar by www.kknk.co.za. Kaartjies is beskikbaar by Computicket, Shoprite/Checkers en House & Home. Verblyfbesprekings kan ook aanlyn gedoen word, of bel 044 203 8600.